Azizul Annuar chalun baru PRN-12?
LUNDU: Gabungan Parti Sarawak (GPS) deka ngena chalun baru ba kerusi Kunsil Nengeri (DUN) Tanjong Datu maya Pengawa Bepilih Besai Negeri Ke-12 (PRN-12) Sarawak. Pekara nya dipadahka Kepala Menteri ti mega Chairman GPS, Datuk Patinggi Tan Sri Abang Johari Tun Openg lebuh bejaku maya Pengerami Bejadi Centexs Lundu sereta nyuaka Surat Ngempu Tanah Seksyen 18 Kanun Tanah Negeri (KTN) kelimpah ari nyuaka Kunchi Rumau Spektra Permata Lundu enggau Sematan kena Hari Dua ke udah. Iya mega bisi nyebut Tuai Raban Nembiak Parti Pesaka Bumiputera Bersatu (PBB) Pampang Tanjong Datu, Azizul Annuar Adenan engka deka dichalunka dalam ripih nama mua baru ke deka bediri maya PRN-12 ila. “Maya Pengawa Bepilih Besai Nengeri ke deka datai, kami sigi deka ngena orang ke agi biak ke udah diajar nyadi tuai jemah ila. “Datuk Amar Jamilah (orang ngempu kerusi DUN Tanjong Datu) udah madah deka nyururka diri meri jalai ngagai anak iya ke udah diajar dalam parti. “Insya-Allah, kami deka ngena iya (Azizul) nyadi sekeda ari bala orang ke biak sama bela enggau ngemansangka Sarawak laban nya meh chara kami dalam Parti PBB enggau GPS, ngajar bala nembiak dikena nentuka pengidup kitai lantang senang jemah ila,” ku iya. Azizul Anuar nya anak Allahyarham Tan Sri Adenan Satem ke kala nyadi Kepala Menteri Sarawak enggau Jamilah Anu. Iya mega bisi penemu nyadi tuai sereta semak enggau rayat nitihka apai enggau indai iya laban aktif ngatur pengawa begulai enggau rayat sereta seruran nyereta mayuh bengkah pengawa ke diatur PBB. Ngambika bisi dirikod, maya Pengawa Bepilih Mit (PRK) Tanjong Datu ba taun 2017, Jamilah Anu menang bulih 6,573 undi ngalahka Rapelson Richard Hamid ari Tindakan Parti Bansa Dayak Sarawak (PBDS) Baru ke semina bulih undi 130 aja sereta chalun  Parti Reformasi Negeri Sarawak (STAR), Johnny Aput (108). Oleh SYAMIMI HUSNA 
See author's posts
